Die substreek vir Afrika het daarom begin beplan vir ’n byeenkoms van die Afrika Gemeenskap van Gereformeerde Kerke (AGGK) in Rwanda. Ter voorbereiding is daar gedurende Maart in Benoni ’n byeenkoms van kerkleiers uit Suider-Afrika gehou wat deur drr André Ungerer en Wouter van Wyk bygewoon is.
Die byeenkoms is geopen met ’n erediens en afgesluit met ’n gesamentlike Nagmaal, en het uit twee dele bestaan: ’n werkwinkel oor konflikhantering, en ’n vergadering wat die besluite van die Algemene Vergadering in Leipzig wou omsit in opdragte vir werkgroepe oor spesifieke fokusareas. Die WGGK is geroepe tot gemeenskap en verbind tot geregtigheid, en streef daarna om te onderskei wat God se wil vir ons wêreld is, om in hierdie wêreld te bely, te getuig en te werk tot eer van God.